KOMMISSIONENS AFGØRELSE

af 3. april 2008

om finansiering af arbejdsprogrammet for 2008 vedrørende uddannelsesværktøjer inden for fødevaresikkerhed, dyresundhed, dyrevelfærd og plantesundhed

(2008/287/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (1), særlig artikel 75,

under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (2), særlig artikel 90,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (3), særlig artikel 2, stk. 1, litra i),

under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (4), særlig artikel 51 og artikel 66, stk. 1, litra b) og c), og

ud fra følgende betragtninger:

I henhold til artikel 75 i forordning (EF, Euratom) nr. 1605/2002 og artikel 90 i forordning (EF, Euratom) nr. 2342/2002 skal der forud for indgåelsen af en udgiftsforpligtelse foreligge en finansieringsafgørelse, som fastslår de vigtigste elementer i en foranstaltning, der medfører en udgift, der afholdes over budgettet.

En række retsakter om fødevaresikkerhed, dyresundhed, dyrevelfærd og plantesundhed indeholder bestemmelser om forskellige tiltag vedrørende uddannelsesværktøjer. Disse tiltag skal finansieres over Fællesskabets budget. Finansieringen af tiltagene bør være genstand for en enkelt afgørelse —

TRUFFET FØLGENDE AFGØRELSE:

Eneste artikel

Det i bilaget indeholdte arbejdsprogram, der vedrører finansiering i 2008 af tiltag vedrørende uddannelsesværktøjer inden for fødevaresikkerhed, dyresundhed, dyrevelfærd og plantesundhed, vedtages.

Generaldirektøren for Generaldirektoratet for Sundhed og Forbrugerbeskyttelse er ansvarlig for dets offentliggørelse og gennemførelse.

(1) EFT L 248 af 16.9.2002, s. 1. Senest ændret ved forordning (EF) nr. 1525/2007 (EUT L 343 af 27.12.2007, s. 9).

(2) EFT L 357 af 31.12.2002, s. 1. Senest ændret ved forordning (EF, Euratom) nr. 478/2007 (EUT L 111 af 28.4.2007, s. 13).

(3) EFT L 169 af 10.7.2000, s. 1. Senest ændret ved Kommissionens direktiv 2007/41/EF (EUT L 169 af 29.6.2007, s. 51).

(4) EUT L 165 af 30.4.2004, s. 1. Berigtiget i EUT L 191 af 28.5.2004, s. 1. Senest ændret ved Kommissionens forordning (EF) nr. 180/2008 (EUT L 56 af 29.2.2008, s. 4).

BILAG

Arbejdsprogram for 2008 vedrørende uddannelsesværktøjer inden for fødevaresikkerhed, dyresundhed, dyrevelfærd og plantesundhed

UDDANNELSE

1) Budgetposter: 17 04 07 01 og 17 04 04 01

Retsgrundlag:

— forordning (EF) nr. 882/2004, artikel 51 og artikel 66, stk. 1, litra b)

— direktiv 2000/29/EF, artikel 2, stk. 1, litra i).

De tiltag, der skal finansieres over dette budget, har til formål at udarbejde, tilrettelægge og gennemføre kurser og workshopper eller seminarer i Fællesskabet og tredjelande for at sikre, at det personale, der foretager den offentlige kontrol, er behørigt uddannet. Ved disse kurser og seminarer skal regeringsembedsmænd, nationale myndigheder og eksperter i laboratorieundersøgelser orienteres om og undervises i Fællesskabets foderstof- og fødevarelovgivning og de kontrolkrav, der skal opfyldes, for at foder og fødevarer kan få adgang til Fællesskabets markeder.

Kommissionen bidrager til uddannelsen af embedsmænd i medlemsstaterne ved at supplere den nationale uddannelse med undervisning på områder, som er relevante set fra Fællesskabets synsvinkel.

I 2008 vedrører uddannelsestiltagene følgende emner:

— kontrolprocedurer for foder og fødevarer baseret på HACCP-principperne (risikoanalyse og kritiske kontrolpunkter), revisionsmetoder til kontrol af gennemførelsen af HACCP-systemer

— veterinær- og fødevaresikkerhedskontrol ved grænsekontrolsteder (lufthavne, havne og veje/jernbaner)

— fødevarehygiejne og -kontrol: fisk, kød og mejeriprodukter

— forebyggelse, bekæmpelse og udryddelse af transmissible spongiforme encephalopatier

— plantesundhedskontrol (EF's plantekarantæneordning for kartofler, EF's interne plantekarantæneordning, EF's plantekarantæneordning ved import)

— plantebeskyttelsesmidler (foder- og fødevaresikkerhed): evaluering og registrering

— zoonoser og mikrobiologiske kriterier i forbindelse med fødevarer

— dyrevelfærd: bedøvelse og aflivning af dyr på slagterier og i forbindelse med sygdomsbekæmpelse samt dyrevelfærd under transport

— fødevarelovgivning, foderstoflovgivning, dyresundhed og dyrevelfærd samt bestemmelser om plantesundhed. (8 800 000 EUR).

Finansiering: ved offentlige udbud.

Det samlede budget til udbud i løbet af året beløber sig til 8 800 000 EUR.

Der vil blive indgået en eller flere specifikke tjenesteydelseskontrakter for hver enkelt af de ovennævnte tekniske emner. Man regner med at indgå ca. 14 tjenesteydelseskontrakter. Eksterne kontrahenter deltager fortrinsvis i de organisatoriske og logistiske aspekter af uddannelsesaktiviteterne.

Målet er at igangsætte udbudsproceduren så hurtigt som muligt (sandsynligvis mellem marts og maj), så kontrakterne kan indgås i løbet af 2008.

2) Budgetpost: 17 01 04 05

Retsgrundlag:

— forordning (EF) nr. 882/2004, artikel 66, stk. 1, litra c).

De tiltag, der skal finansieres over dette budget, har til formål at tilvejebringe feedback om uddannelserne. Feedback er en af de vigtigste forudsætninger for at kunne forbedre uddannelserne og dermed opnå sikrere fødevarer. Udarbejdelsen af en rapport om aktiviteterne i 2007 er et led heri.

Der vil også ved en efterfølgende evaluering blive indsamlet feedback om uddannelserne. I det øjemed vil der blive uddelt (spørge)skemaer til nogle af deltagerne, når de har deltaget i et uddannelsestilbud, for at måle uddannelsens virkninger for deres faglige udvikling.

Endelig skal der af hensyn til tilrettelæggelsen af uddannelsesprogrammerne afsættes finansielle midler til it-udstyr og -værktøjer samt til pr-, oplysnings- og kommunikationsmateriale. (308 000 EUR).

Finansiering: eksisterende rammekontrakter.

Man regner med at indgå omkring fire tjenesteydelseskontrakter.

Vejledende tidsramme for indgåelsen af kontrakterne: marts-juli.

Sammendrag